C 486/196
EL
Επίσημη Εφημερίδα της Ευρωπαϊκής Ένωσης
21.12.2022
2.2.
Αυτά τα μέτρα απαλλαγής από τους κανόνες χρησιμοποίησης του διαθέσιμου χρόνου χρήσης θα λήξουν στις 29 Οκτωβρίου 2022, ενώ οι κατ’ εξουσιοδότηση αρμοδιότητες της Επιτροπής έχουν ήδη λήξει από τις 21 Φεβρουαρίου 2022.
Όσον αφορά τον βασικό κανόνα «απώλειας σε περίπτωση μη χρήσης», η Επιτροπή προτείνει τώρα την επαναφορά του βασικού ποσοστού χρήσης του διαθέσιμου χρόνου στο 80 % από τις 29 Οκτωβρίου 2022.
Το σκεπτικό που παρουσιάστηκε ήταν ότι τον Ιούνιο του 2022, ο EUROCONTROL προέβλεψε ότι, κατά τη χειμερινή περίοδο 2022-2023, ο όγκος της κυκλοφορίας θα επιστρέψει στο 90 % των επιπέδων του 2019.
2.3.
Η ΕΟΚΕ φρονεί ότι αυτή η συλλογιστική δεν είναι πειστική.
Λόγω της στρατιωτικής επίθεσης της Ρωσίας κατά της Ουκρανίας, οι στρατιωτικές πτήσεις έχουν αυξηθεί σημαντικά, καθώς και οι επαναδρομολογημένες υπερπτήσεις, καμία από τις οποίες δεν σχετίζεται με τη χορήγηση διαθέσιμου χρόνου.
Επιπλέον, είναι απαραίτητο να γίνει διαφοροποίηση μεταξύ της αεροπορικής μεταφοράς φορτίων, η οποία δεν έχει μειωθεί σημαντικά κατά τη διάρκεια της περιόδου κρίσης, και της μεταφοράς επιβατών, η οποία πράγματι μειώθηκε.
Εντός αυτής της αγοράς μεταφοράς επιβατών απαιτείται περαιτέρω διαφοροποίηση: χάρη στο ψηφιακό πιστοποιητικό COVID-19 της ΕΕ, η ενδοευρωπαϊκή κυκλοφορία επανήλθε πολύ πιο γρήγορα στα επίπεδα πριν από την πανδημία, ωστόσο η εγχώρια εναέρια κυκλοφορία και η κυκλοφορία μεγάλων αποστάσεων βρίσκονται σε διαφορετικά στάδια ανάκαμψης.
Η κυκλοφορία για επαγγελματικούς σκοπούς αναμένεται να ανακάμψει πολύ πιο αργά από ό,τι η κυκλοφορία για λόγους αναψυχής (4).
Δεν θεωρείται σε καμία περίπτωση δεδομένο ότι η κυκλοφορία για λόγους αναψυχής θα ανακάμψει με σταθερό ρυθμό· μέρος αυτής της ανάπτυξης μπορεί να αποδοθεί σε συσσωρευμένη ζήτηση για διακοπές μετά από δύο χρόνια με την πανδημία COVID-19.
Οι μεγαλύτεροι Ευρωπαίοι αερομεταφορείς δεν έχουν ακόμα επανεισαγάγει το μεγάλο αεροσκάφος μεγάλων αποστάσεων Airbus 380 στους αντίστοιχους στόλους τους, ακριβώς επειδή οι αεροπορικές εταιρείες αντιμετωπίζουν υψηλό κόστος καυσίμων και επειδή δεν αναμένουν σημαντικές και σταθερές αυξήσεις στη ζήτηση της κυκλοφορίας.
Τα δεδομένα που παρέχονται από τα ενδιαφερόμενα μέρη καταδεικνύουν ότι οι κινήσεις της κυκλοφορίας αναμένονται να αυξηθούν στο 90 % των επιπέδων του 2019, αλλά η επιβατική κίνηση μόλις στο 78 %.
Εάν το ποσοστό πληρότητας των αεροσκαφών είναι μικρότερο, μπορεί να αναμένεται ότι οι αεροπορικές εταιρείες θα συνδυάσουν, για παράδειγμα, πολλαπλές πτήσεις την ημέρα προκειμένου να διατηρήσουν την κερδοφορία των πτήσεων (5).
Η ζήτηση θα επηρεαστεί από την αύξηση των ποσοστών του πληθωρισμού και την αύξηση του κινδύνου ύφεσης σε διάφορες χώρες.
Κατά συνέπεια, οι προβλέψεις δεν θα πρέπει να βασίζονται στις περιοχές που παρουσιάζουν τα καλύτερα επίπεδα ανάκαμψης, αλλά θα πρέπει επίσης να αντικατοπτρίζουν ιδίως τις επιμέρους αγορές που έχουν πληγεί περισσότερο.
2.4.
Αυτοί οι παράγοντες ωθούν την ΕΟΚΕ να πιστέψει ότι η ανάκαμψη της αγοράς των αερομεταφορών μπορεί να είναι πιο κοπιαστική από ό,τι είχε υποθέσει η Επιτροπή.
Τμήματα της αγοράς εξακολουθούν να ανακάμπτουν με διαφορετικές ταχύτητες: μεταφορά φορτίων 6 % σε σχέση με τα επίπεδα του 2019· αεροπορικές εταιρείες χαμηλού κόστους - 9 %· και αερομεταφορείς δικτύου 21 %.
Αυτό αποκτά ακόμα περισσότερη σημασία δεδομένου ότι τα κατώτατα όρια αναφέρονται σε ολόκληρες σειρές διαθέσιμων χρόνων, δηλαδή οι σειρές διαθέσιμων χρόνων (όπως πτήσεις αιχμής) πρέπει να υπερβαίνουν το κατώτατο όριο του 80 %.
Κατά τις περιόδους πριν από την πανδημία, το ποσοστό χρήσης των διαθέσιμων χρόνων ήταν 95 %, και το χαμηλότερο ποσοστό χρήσης διαθέσιμων χρόνων ήταν 80 %.
Εάν ο EUROCONTROL προβλέπει κατά μέσο όρο ποσοστό χρήσης διαθέσιμου χρόνου 90 %, τότε πρέπει να υποτεθεί ότι η σειρά διαθέσιμων χρόνων δεν θα ανέλθει (κατά μέσο όρο) στο 80 %.
Για τους λόγους αυτούς, είναι υπερβολικά πρόωρη η επιστροφή στα κατώτατα όρια 80-20.
Φαίνεται πιο σκόπιμο να εφαρμοστεί η αναλογία 70-30 μέχρι να διατεθούν πιο αξιόπιστα δεδομένα που να τεκμηριώνουν μια βιώσιμη ανάκαμψη της αγοράς.
Θα πρέπει επίσης να σημειωθεί ότι τα προβλήματα που αντιμετωπίζουν οι ευρωπαϊκοί αερολιμένες καταδεικνύουν σαφώς ότι οι επιπτώσεις της πανδημίας COVID-19 δεν έχουν ακόμα απορροφηθεί.
Οι μεγάλοι κόμβοι της ΕΕ όπως η Φρανκφούρτη και κόμβοι εκτός ΕΕ όπως το Heathrow του Λονδίνου έχουν εξαντλήσει τα όρια των πτήσεων προς και από αυτούς τους αερολιμένες, γεγονός που έχει ως αποτέλεσμα μαζικές ακυρώσεις πτήσεων σε μια προσπάθεια να μειωθούν οι πιέσεις στην αεροπορική δραστηριότητα αυτών των αερολιμένων.
Αυτές οι πιέσεις έχει προκληθεί από διάφορες μεταβλητές, όπως ελλείψεις προσωπικού.
Αυτό είναι ενδεικτικό του γεγονότος ότι τα κατώτατα όρια που ίσχυαν πριν από την πανδημία για το ποσοστό χρήσης του διαθέσιμου χρόνου δεν μπορούν ακόμα να επιτευχθούν (6).
2.5.
Ένα επίπεδο 70-30 θα ευθυγραμμιζόταν με τα κατώτατα όρια και με τη λογική που ακολουθεί η κυβέρνηση του Ηνωμένου Βασιλείου (7).
Παρότι ο τομέας των αεροπορικών εταιρειών άσκησε δριμεία κριτική, η ΕΟΚΕ πιστεύει ότι με αυτό θα επιτυγχάνονταν ουσιαστική ισορροπία μεταξύ της επιστροφής στο προηγούμενο καθεστώς και της αναγνώρισης ότι εξακολουθεί να απαιτείται ένα (έστω μειωμένο) επίπεδο προστασίας των διαθέσιμων χρόνων λόγω των συνεχών σοβαρών προκλήσεων που αντιμετωπίζει ο τομέας.
Επιπλέον, το επίπεδο αυτό ευθυγραμμίζει το κατώτατο όριο του κανονισμού της ΕΕ για την κατανομή διαθέσιμου χρόνου με το κατώτατο όριο των πολιτικών των γειτονικών χωρών και διαμορφώνει ισότιμους όρους ανταγωνισμού για τους κόμβους αερομεταφορέων της ΕΕ και τον αερολιμένα Heathrow του Λονδίνου, τον μεγαλύτερο διεθνή κόμβο της Ευρώπης.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958 Δημοσίευμα σχετικά με τους αριθμούς επιβατών και τις προβλέψεις στον αερολιμένα του Μονάχου που καταδεικνύει ότι η επάνοδος στους όγκους της κυκλοφορίας πριν από την πανδημία θα διαρκέσει περισσότερο από ό,τι προβλεπόταν αρχικά: https://www.airliners.de/ wachsendes-passagieraufkommen-bayerns-flughaefen-weit-entfernt-corona-niveau/65950.
Η έλλειψη προσωπικού στους κομβικούς αερολιμένες αναφέρεται από την Επιτροπή στην αιτιολογική έκθεση, ωστόσο η Επιτροπή θεωρεί ότι αυτό συνιστά βραχυπρόθεσμο φαινόμενο.
Αυτό είναι αμφίβολο, επειδή η έλλειψη προσωπικού επηρεάζει πολλούς οικονομικούς τομείς και όχι μόνο την αεροπορία.
Δεν υπάρχει λόγος να πιστεύει κανείς ότι το ζήτημα αυτό θα επιλυθεί στον τομέα της αεροπορίας στο εγγύς μέλλον.
Στις 24 Ιανουαρίου 2022, η κυβέρνηση του Ηνωμένου Βασιλείου προσάρμοσε την αναλογία χρήσης διαθέσιμου χρόνου σε 70-30 ξεκινώντας από τις 27 Μαρτίου 2022 ως ένα βήμα προς την επίτευξη συνήθων κανόνων, παράλληλα με την προστασία του τομέα έναντι μελλοντικών αβεβαιοτήτων, όπως ανέφερε ο υπουργός Μεταφορών του Ηνωμένου Βασιλείου Grant Shapps.